Jiena d-dilettant anonimu Għawdxi li allegajt li s-sidien taż-żwiemel Għawdxin kienu qed jintalbu jħallsu din l-imbierka multa ta' €150. B'hekk nixtieq inwieġeb lis-Sinjura Mary Mifsud Micallef. Nibda biex nirribatti li din it-taparsi miżata tal-€150 qed tiġi imponuta fuq ċerti sidien taż-żwiemel li kellhom xi clashes mal-president! Naċċerta li dawn li qed jopponu huma iktar minn tliet stalel! Hemm ammont sostanzjali ta' 15-il stalla; jiġifieri 15-il sid. Bir-rispett kollu lejn is-Sinjura Mifsud Micallef, ma tista' tikkmanda lil ħadd jekk jipparteċipax jew le fl-istaġun, avolja jkun hemm 20 attività! Is-sidien ikunu diġà ħallsu l-miżati neċessarji fil-bidu tal-istaġun. Iħallsu €40 għal kards għal kull persuna, u €40 oħra għal kull żiemel biex is-sid ikun jista' jittrenjah, filwaqt li nħallsu €35 għar-reġistrazzjoni għal kull tiġrija u €50 jekk tkun Malti. Allura, Sinjura Mifsud Micallef, inti bdilt id-diska u qed tgħid li ma dawn il-miżati kollha trid iżżid miżata oħra ta' €150. Il-korsa ta' Għawdex ma tistax tiġi mqabbla ma' tal-Marsa Racing Club. Ma hemmx ammont kbir ta' żwiemel u lanqas tista' tkeċċi kull dilettant li ma jaqbilx miegħek. Dawn it-taparsi miżati ta' €150 huma assurdi. Tifhmunix ħażin, naqbel li għandu jkun hemm ċertu miżuri għas-salvagwardja tal-korsa, però mhux sew li tħallas €45 ta' kull żiemel biex jipparteċipa, meta f'tiġrija waħda jkunu erbgħa u l-premju jkun inqas mill-ammont li tkun daħħlet l-assoċjazzjoni! Biex imbagħad lanqas il-premju ma jingħata! Jien għandi premju li kont irbaħtu f'Diċembru li għadda u qed nigi mċaħħad li nieħdu. Fil-laqgħa li semmiet il-President kien hemm biss kwart tal-membri preżenti.Veru li ġiet offruta l-għażla ta' dawn il-miżuri, iżda ma saret l-ebda votazzjoni minn dawk preżenti sabiex jiġi stipulat tgħaddix din il-policy jew le. Naħseb dawn iż-żewġ sidien li s-Sinjura Mifsud Micallef qed issemmi li qablu magħha huma l-uniċi tnejn li aċċettaw għax iħobbu jsuqu f'Għawdex biss u mhuma se jitilfu xejn. U jekk, kif qalet, il-maġġoranza tal-membri tal-kumitat qablu wkoll ma' din l-assurdità, ma naħsibx li tkun problema li tiġi ppubblikata sabiex ikollna prova dan hux minnu jew le, għax bil-paroli m'aħna se naslu mkien. L-ispejjeż tat-trakka u l-manutenzjonijiet li jkun hemm bżonn huma koperti mill-Gvern, u mhux l-ewwel darba u lanqas l-aħħar li saru xi xogħlijiet sponsorjati mill-Gvern stess. Saħansitra jingħata benefiċċju ta' diżil u petrol b'xejn lill-korsa kull xahar. Jien naħseb li dawn il-€150 huma skuża biex ikun hemm iktar infiq ta' flus fil-festini u ikliet li jsiru fil-korsa, u biex jaraw kif se jitranġaw id-dikrepanzi li hemm. Nerġa' ngħid li ma nistgħux nipparagunaw ruħna mal-Marsa Racing Club; din hija assoċjazzjoni serja u, veru li s-sidien iħallsu €120 fis-sena lill-klabb, però ħadd ma jiġi mmultat jekk ma jipparteċipax fit-tiġrijiet. Anzi, lanqas jiġi mitlub li jitħallasu miżati għal min imur jagħti t-taħriġ liż-żiemel biex u ma jiħux sehem fit-tiġrijiet. Nirrispondi wkoll għal dak li semmiet il-President fuq il-faċilitajiet. L-istalel tal-korsa ta' Għawdex huma diżastru! Tibża' tgħaddi minn fejnhom għax tistħajjilhom se jaqgħu minn ħin għal ieħor; kantuni maqlugħin li tibża' li se jaqgħu fuq rasek; il-ħitan milwijin qishom bsaten; l-istalel mimlijin kollha ħmieġ taż-żwiemel; għadajjar ta' ilma aħdar fil-passaġġi; ħaxix kbir li ma jinqata' qatt u li sar qisu bosk. Din tal-akkademja hija vera x-xewqa tagħha, iżda ħolma se tibqa'! Kif tista' b'immaniġġjar ħażin u ambjent perikoluż tafda lil uliedna? Iktar u iktar bi tfal bl-awtiżmu! Nagħlaq b'din: bil-kastelli fl-ajru ma nistgħux nimxu 'l quddiem. Hemm bżonn li ma nibqgħux nivvintaw stejjer u ndawru d-diskors. Din tal-€150, jekk jiġi imponuta bilfors, ifisser li hi multa jew punizzjoni! Ma nistgħux ngħidu li hija miżata! Ħbieb, qabel niġu mġielgħa nħallsu, naraw x'se nagħmlu. Għandu bżonn isir kumitat ġdid li hu magħżul mid-dilettanti stess u mhux nies li ma jifhmux u jittellgħu bħala membri waħedhom.